Sahpra ondersoek J&J-entstof ná FDA-verslagJohnson & Johnson-entstof (Foto: Justin Tallis/AFP) Die departement van gesondheid het gesê hy neem kennis van ŉ verklaring Vrydag deur die Amerikaanse kos-en-medisyne-owerheid (FDA) oor dosisse van die Johnson & Johnson (J&J)-entstof wat by die Emergent BioSolutions-aanleg in Baltimore in die VSA vervaardig is. Die FDA het ondersoek ingestel by dié aanleg ná berigte dat werknemers bestanddele van die J&J- en die AstraZeneca-entstof deurmekaar laat raak het. “Ons bevestig dat die FDA aangekondig het dat twee besendings van die dosisse veilig is en goedgekeur is vir noodgebruik,” het die departement in ŉ verklaring gesê. Die implikasies vir Suid-Afrika is soos volg: Die entstof wat wag vir verspreiding by die Gqeberha-aanleg (Port Elizabeth) moet verder deur die Suid-Afrikaanse Gesondheidsproduktebeheerraad (Sahpra) ondersoek word en Sahpra sal binnekort bevestig of dit veilig is vir gebruik in Suid-Afrika. “Daar is nou ŉ moontlikheid dat dit nie veilig sal wees vir gebruik nie, maar die reguleerder sal hieroor ŉ beslissing moet gee.” Altesaam 300 000 dosisse is goedgekeur vir dringende besending na Suid-Afrika. “Die FDA het verder aangekondig dat, ná deeglike evaluasie van die dosisse, dat dit goedgekeur is dat die sperdatum uitgestel kan word nadat daar bevind is dat die entstof gestoor kan word by 2 – 8 grade Celsius (gewone kroegyskas-temperatuur) vir 4,5 maande, in plaas van drie maande.” Die departement het gesê ŉ ondersoek is nou van stapel gestuur om nog veilige dosisse te identifiseer vir die massa-inentingsprogram. “Ons neem ook kennis dat die FDA nog steeds van die dosisse entstof evalueer en ons wag vir die uitslag van die ondersoek, met die verwagting dat nog dosisse van die J&J-entstof beskikbaar gemaak kan word aan die internasionale gemeenskap, insluitend Suid-Afrika.” Die departement het gesê nog aankondigings sal binnekort gemaak word. “Ons bly verbind tot die sukses van die Suid-Afrikaanse massa-inentingsprogram en ons doen alles in ons vermoë om veilige en doeltreffende entstof vir almal in Suid-Afrika te verseker.”